GROOT KOMMER OMDAT WERKLOOSHEID TOENEEM IN SUID-KAAP
Onderwerp: GROOT KOMMER OMDAT WERKLOOSHEID TOENEEM IN SUID-KAAP Fri Aug 13, 2010 7:51 am
Jou selfoon Jou Facebook-profiel Jackie Kruger
Byna 800 mense het aansoek gedoen om 'n enkele tiksterspos by 'n hospitaal in dié dorp.
Só het Die Burger gister verneem toe daar ondersoek ingestel is na die kommerwekkende werkloosheidsituasie in die Suid-Kaap.
Werkloosheid in die streek is besig om drasties toe te neem.
Tussen 20 en 50 mense klop daagliks by 'n werkverskaffingsagentskap in George aan, het me. Cathy Bailey, 'n werknemer van die onderneming, George Employment Consultants, gesê.
Die resessie het meegebring dat talle maatskappye in die Suid-Kaap hul deure gesluit of werknemers afgedank het, het sy bygevoeg.
"Bitter min personeel word tans gewerf en werksgeleenthede in die Suid-Kaap is so skaars soos hoendertande.
"Werkloosheid het ook 'n nadelige invloed op 'n werkverskaffingsagentskap. As daar nie werksgeleenthede is nie, het óns nie werk nie."
In die Mosselbaai-omgewing sorg die Helpende Hand-tak van Solidariteit tans vir 68 wit gesinne, het me. Hettie van Jaarsveld, ondervoorsitter van die tak, gesê.
"Ons sukkel om werk vir die werkloses te kry en bekostigbare verblyf vir diegene wat wel 'n salaris verdien.
"Werkers aan kusgebiede verdien oor die algemeen laer salarisse as elders in die land. Veral enkelma's leef swaar."
Werkloosheid in die Suid-Kaap is tans op sy ergste, het mnr. Buyile Yalezo van die Men on the Side of the Road-projek in George gesê. Dié projek – wat in 1999 in Kaapstad ontstaan het – poog om werklose mans wat op straat sit en wag vir deeltydse werk toe te rus met vaardighede wat hulle kan help om meer permanente werk te kry.
Volgens Yalezo word hulle oorval deur mense wat desperaat is vir werk. "Baie mans het aan die begin van die jaar hul werk verloor. Die prentjie lyk regtig donker."
Mnr. Andile Makhubu (24) het gesê hy het twee maande gelede van Kaapstad na George gekom om werk te soek.
"Dit is moeilik, want soms kry jy werk vir een dag, soms nie.
"Jy kan enigiets tussen R80 en R100 per dag verdien, maar jy gaan dikwels met leë hande terug huis toe."
Volgens nog 'n werklose, mnr. Yalusa Lucango (27), word Xhosasprekende werksoekers soms weggejaag omdat hulle slegs Engels, pleks van Afrikaans, magtig is. Dit maak ons situasie baie moeilik."
Volgens personeel by die George-munisipaliteit is daar die afgelope paar weke 'n merkbare toename in hoopvolles wat daagliks die kennisgewingbord by die munisipale kantore in Yorkstraat fynkam vir vakante poste.
'n Armoedeberaad het verlede jaar aan die lig gebring dat Eden, wat 'n groot deel van die Suid-Kaap beslaan, een van die armste streke in die Wes-Kaap is. In die Eden-streek is daar tans meer as 87 000 mense wat maatskaplike toelaes ontvang.